महंगाई राहत शिविरों के जरिए वोटरों को साधने की कोशिश; गहलोत जल्द करेंगे दौरा
पिछले दो विधानसभा चुनावों से सलूंबर हारने वाली कांग्रेस पार्टी की निगाहे अब सलूंबर पर सीट पर है। पार्टी ने वहां माहौल बनाना शुरू कर दिया है।
पिछले दो विधानसभा चुनावों में कांग्रेस सलूम्बर सीट पर हार रही है। मेवाड़ को साधने में जुटी कांग्रेस की निगाहें इस बार यहां हर उस सीट पर है जहां कांग्रेस पिछली बार जीत नहीं पाई थी। इसी कड़ी में सलूम्बर की सीट कांग्रेस के मिशन 2023 की रणनीति का हिस्सा है।
पार्टी ने इसके लिए यहां अपने पक्ष में माहौल बनाना शुरू कर दिया है। गौरतलब है कि पिछले दो टर्म से यहां से भाजपा के अमृतलाल मीणा जीतकर विधानसभा पहुंचे हैं। मिशन-2023 के लिए मुख्यमंत्री अशोक गहलोत का विशेष फोकस मेवाड़-वागड़ की सीटों पर है। इसी के चलते महंगाई राहत कैंप में खुद मुख्यमंत्री ने पहुंच कर जनसंवाद किया था।
सलूम्बर की जनता को साधने की कोशिश
अब तक अपने दौरों में मुख्यमंत्री सलूंबर तो नहीं आए लेकिन बरसों पुरानी जिला बनाने की मांग पूरी कर गहलोत ने बड़ा दांव खेला। वहीं कांग्रेस कार्यकर्ताओं का उत्साह बढ़ाने के लिए मुख्यमंत्री अशोक गहलोत का 23 जून को प्रस्तावित कार्यक्रम की सूचना आई थी। यहां तक की सभा स्थल को लेकर भी आला अधिकारियों का दौरा हो चुका था। लेकिन, अब यह दौरा आगे के लिए टल चुका है। वहीं कार्यकर्ताओं को निर्देश हैं कि आगामी दौरे की सूचना आने तक महंगाई राहत शिविरों के जरिए गहलोत सरकार की योजनाओं का प्रचार-प्रसार युद्ध स्तर पर किया जाए।
भाजपा के पास हैट्रिक का चांस और कांग्रेस की बेताबी
मिशन 2023 में ये सीट कांग्रेस के लिए जरूरी हो गई है। पहले यहां से कांग्रेस के रघुवीर सिंह मीणा और उनकी पत्नी बसंती विधायक बनकर विधानसभा पहुंची थी। लेकिन पिछले दो विधानसभा चुनाव 2013-2018 में भाजपा के अमृतलाल मीणा जीते। अमृत लाल ने एक बार रघुवीर को और एक बार बसंती को हराया था। कांग्रेस अब चाहती है कि यह सीट फिर से उनके कब्जे में आए।
2018 में राहुल गांधी आए थे
कांग्रेस पार्टी ने पिछले विधानसभा चुनावों में भी इस सीट के लिए अपनी पूरी ताकत झोंक दी थी। 2018 में इस सीट पर प्रचार के लिए कांग्रेस नेता राहुल गांधी यहां आए थे। तब बताया गया था कि पार्टी इस सीट को लेकर गंभीर है और प्रत्याशी रघुवीर सिंह मीणा यहां से सीट निकाल सकते हैं। यह अलग बात है कि मीणा तब वह चुनाव हार गए थे।
बजट में रखा था खास खयाल
गहलोत अपनी रणनीति के तहत मेवाड़-वागड़ की एक-एक सीट पर पूरी नजर बनाएं हैं। इसी क्रम में वे अब पूरा जोर लगा रहे हैं कि सलूम्बर में अच्छी मेहनत की जाए। इसलिए बजट में सलूम्बर​​​ का खास ध्यान रखा गया। सबसे बड़ी बात, जिले की घोषणा करना, कलेक्टर व एसपी के लिए अधिकारी लगा दिए और आरटीओ कार्यालय भी यहां दे दिया गया है।